b'\n_START_ARTICLE_\nDmitri Uljanov\n_START_PARAGRAPH_\nDmitri Uljanov (vene keeles \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\x98\xd0\xbb\xd1\x8c\xd0\xb8\xd1\x87 \xd0\xa3\xd0\xbb\xd1\x8c\xd1\x8f\xd0\xbd\xd0\xbe\xd0\xb2; 16. august (vkj 4. august) 1874 Simbirsk \xe2\x80\x93 16. juuli 1943 Gorki Leninskije, Moskva oblast) oli vene revolutsion\xc3\xa4\xc3\xa4r, parteitegelane ja arst, Vladimir Lenini noorem vend._NEWLINE_Dmitri Uljanov l\xc3\xb5petas 1893. aastal Samaaras g\xc3\xbcmnaasiumi ja asus \xc3\xb5ppima Moskva \xc3\x9clikooli arstiteaduskonnas. Ta alustas revolutsioonilist tegevust 1894. aastal \xc3\xbcli\xc3\xb5pilaste marksistlikes ringides. 1897. aasta novembris vahistati ja viibis kuni 1898. aasta s\xc3\xbcgiseni vangistuses. Seej\xc3\xa4rel elas ta politseij\xc3\xa4relvalve all Podolskis Moskva kubermangus. Alates 1900. aastast oli ta ajalehe Iskra korrespondent. 1900. aastal astus ta Tartu \xc3\x9clikooli arstiteaduskonna viimasele kursusele ja l\xc3\xb5petas \xc3\xbclikooli 1901. aastal. Aastatel 1902\xe2\x80\x931914 t\xc3\xb6\xc3\xb6tas ta arstina ja osales samal ajal ka revolutsioonilises tegevuses. 1914. aastal mobiliseeriti ta s\xc3\xb5jav\xc3\xa4kke ja ta teenis kuni 1917. aastani s\xc3\xb5jav\xc3\xa4earstina Sevastopolis ja Odessas. 1917. aastal osales Uljanov N\xc3\xb5ukogude v\xc3\xb5imu kehtestamisel Krimmis. 1918\xe2\x80\x931919 osales p\xc3\xb5randaaluses revolutsioonilises v\xc3\xb5itluses. 1919\xe2\x80\x931921 oli ta Jevpatorija bol\xc5\xa1evike komitee ja Revolutsioonikomitee liige, Krimmi Rahvakomissaride N\xc3\xb5ukogu aseesimees ja VK(b)P Krimmi oblastikomitee liige. Alates 1921. aasta l\xc3\xb5pust t\xc3\xb6\xc3\xb6tas ta Moskvas Tervise Rahvakomissariaadis juhtival ametikohal. 1925\xe2\x80\x931933 t\xc3\xb6\xc3\xb6tas ta Jakov Sverdlovi nim. Kommunistlikus \xc3\x9clikoolis ja Ida T\xc3\xb6\xc3\xb6tajate Kommunistlikus \xc3\x9clikoolis. Alates 1933. aastast t\xc3\xb6\xc3\xb6tas Uljanov Kremli Sanitaarvalitsuse polikliiniku teadusosakonnas. Ta osales ka Vladimir Lenini Keskmuuseumi t\xc3\xb6\xc3\xb6s. 1941\xe2\x80\x931942 elas ta Uljanovskis,_NEWLINE_Dmitri Uljanov on maetud Moskvas Novodevit\xc5\xa1je kalmistule._NEWLINE_Tartus tegutses 1982\xe2\x80\x931988 Dmitri Iljit\xc5\xa1 Uljanovi kortermuuseum, mis 1989. aastast reorganiseeriti tudengimuuseumiks. Moskva edelaringkonnas asub t\xc3\xa4nini ca 3\xc2\xa0km pikkune Dmitri Uljanovi t\xc3\xa4nav, millel on tegutsenud mh ka hotell Dmitri Uljanov.'